**Am inventat un zeu**

*Valery*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am inventat o zi doar

pentru tine, iubire,

cea mai frumoasă din toate

câte sunt.

Doar noi sărbătoream, dincolo

de orice tumult,

adulmecând fiecare secundă

și lumina ce înflorea, copilăresc,

împrejur.

Eu îți scriam versuri noi,

te răsfățam în fiecare cuvânt;

tu îmi așterneai pe chip un

surâs argintat...

Era o tăcere în jur – ca și cum

doar noi

am fi respirat –

Stropi de albastru mai cădeau

când și când,

Iar în adânc se oglindea infinitul...

Am inventat un zeu doar

pentru tine, iubire;

cel mai frumos și mai blând,

( poate mai puțin însetat),

și-n această zi sărbătoream

împreună, tăcuți,

îmbrățișați,

ascultând cum picură lumina

în fiecare ticăit, în fiecare gând

neviciat.

Doar pentru tine, suflete, mai scriu

versuri noi

și pustiului ce-mi surânde în alcov,

îi găsesc, îi caut( în miez de noapte)

un rost,

un singur rost...

Zeul și iubirea s-au dus... Sărbătorile

zilei

se împart( din păcate) la doi...

20 ianuarie 2017